Γαλακτομπούρεκο μπουγάτσα
Σε αυτή τη συνταγή ο Στέλιος Παρλιάρος βάζει την ίδια κρέμα που χρησιμοποιεί στο γαλακτομπούρεκο με τη διαφορά ότι στο τέλος δεν σιροπιάζει το γλυκό. Ιδού η μπουγάτσα!
20 φύλλα κρούστας για μπακλαβά, 200 γρ. βούτυρο, λιωμένο, 1 κιλό γάλα, 200 γρ. ζάχαρη, 120 γρ. αλεύρι, 4 αυγά, κατά προτίμηση βιολογικά, 1 κλωναράκι βανίλιας, σχισμένο μ’ ένα μαχαιράκι κατά μήκος στη μέση, ζάχαρη άχνη, για το πασπάλισμα, κανέλα, για το πασπάλισμα
Ρίχνουμε το γάλα και το κλωναράκι βανίλιας σε μια κατσαρόλα και τη βάζουμε στη φωτιά.Σ’ ένα μπολ ανακατεύουμε με μια κουτάλα τη ζάχαρη, το αλεύρι και τα αυγά. Πριν πάρει βράση το γάλα ρίχνουμε το 1/3 στο μπολ με το μείγμα αυγών - ζάχαρης και ανακατεύουμε. Αδειάζουμε το καινούργιο μείγμα στην κατσαρόλα και συνεχίζουμε το ανακάτεμα μέχρι να δέσει η κρέμα και να αρχίσει να κοχλάζει. Τότε, κατεβάζουμε από τη φωτιά και την αδειάζουμε σ’ ένα καθαρό σκεύος. Σκεπάζουμε την κρέμα με μεμβράνη που να εφάπτεται στην επιφάνειά της, για να μην κάνει κρούστα. Οταν έρθει η ώρα να τη χρησιμοποιήσουμε, αφαιρούμε τη βανίλια και τη μαλακώνουμε μ’ ένα σύρμα ή στον κάδο του μίξερ, για να αποκτήσει λεία υφή.Για το ψήσιμο του γαλακτομπούρεκου μπουγάτσα, προθερμαίνουμε το φούρνο στους 160° C.Απλώνουμε σ’ ένα ταψί 30x40 εκ. τα μισά φύλλα βουτυρώνοντάς τα ένα-ένα. Απλώνουμε την κρέμα πάνω στα φύλλα. Καλύπτουμε με τα υπόλοιπα φύλλα, βουτυρώνοντάς τα κι αυτά ένα-ένα. Ψήνουμε το γαλακτομπούρεκο μπουγάτσα για περίπου 45 λεπτά. Αφήνουμε το γλυκό να κρυώσει ελαφρώς και πασπαλίζουμε με ζάχαρη άχνη και κανέλα.
Αλεύρι (ζύμες),Αυγά,Γάλα